Predkladacia správa 

	Návrh na udelenie štátneho súhlasu sa predkladá v súlade s Programovým vyhlásením vlády Slovenskej republiky, v ktorom sa uvádza, že „Za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl.“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) pod názvom Dubnický technologický inštitút v Dubnici nad Váhom v súlade s § 47 zákona o vysokých školách podala na ministerstvo školstva 9. 5. 2005 právnická osoba Dubnický technologický inštitút, s. r. o. so sídlom v Dubnici nad Váhom. 

	Akreditačná komisia v súlade so zákonom posúdila žiadosť, súhlasí s udelením štátneho súhlasu a zároveň uviedla, že uvedená súkromná vysoká škola je spôsobilá poskytovať bakalársky študijný program „učiteľstvo technických predmetov“ v študijnom odbore „1.1.2 učiteľstvo profesijných predmetov a praktickej prípravy v dennej a externej forme“ v dennej forme štúdia a  v externej forme štúdia na obdobie štandardnej dĺžky štúdia. 

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách, navrhuje ministerstvo školstva vláde udeliť štátny súhlas právnickej osobe Dubnický technologický inštitút, s. r. o. so sídlom v Dubnici nad Váhom, aby uvedená právnická osoba bola oprávnená pôsobiť ako súkromná vysoká škola s názvom Dubnický technologický inštitút v Dubnici nad Váhom. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné právo uskutočňovať študijný program a zaregistruje vnútorné predpisy.

	Silnou stránkou zakladateľa právnickej osoby je napr. úzka spolupráca a prepojenie so spoločnosťou Dupres a ďalšími firmami majúcimi skúsenosti s aplikáciou informačno-komunikačných technológií e-learningu Itousourcingom a consultingom, implementácia výkonného systému pre riadenie vyučovania Enterprise Knowledge Platform (EKP), široká sieť partnerov v oblasti vzdelávacích technológií, stabilizované materiálne, priestorové a infraštruktúrne vybavenie, schopnosť samofinancovania, schopnosť pružne reagovať na výzvy  okolia, rozvinuté kontakty zakladateľa s nemeckým podnikateľským prostredím, atď. Strategickou víziou je postupne ponúkať na trhu vzdelávania žiadané študijné programy a zapojenia do riešenia výskumných projektov v oblasti technológií v nadväznosti na podnikateľské a výskumné aktivity zakladateľa. 

	Návrh na udelenie štátneho súhlasu nemá priamy dosah na štátny rozpočet ani na verejné financie, lebo uvedená súkromná vysoká škola zabezpečuje svoju činnosť predovšetkým z vlastných prostriedkov a nie je od finančných dotácií zo štátneho rozpočtu priamo závislá. Zákon o vysokých školách upravuje fakultatívnu možnosť poskytovať dotáciu súkromným vysokým školám, a to len na základe súhlasu vlády SR. MŠ SR predpokladá navrhnutie tejto možnosti len v súlade s možnosťami výšky štátneho rozpočtu pre vysoké školstvo. Návrh nemá environmentálny vplyv, má pozitívny vplyv na zamestnanosť, lebo postupne v súlade so svojím rozvojom a možnosťami zamestná zamestnancov na ustanovený týždenný pracovný čas (v prvom roku pôsobenia cca 15) a ďalších zamestnancov na skrátený pracovný čas (v prvom roku pôsobenia cca 27) potrebných na chod tejto súkromnej vysokej školy a jej zámerom je príprava absolventov aj v ďalších študijných odboroch vysokoškolského vzdelávania zamestnateľných na trhu práce a osobitne aj absolventov ďalšieho vzdelávania v odboroch žiadaných na trhu práce. 

Návrh na udelenie štátneho súhlasu prešiel medzirezortným pripomienkovým konaním, všetky oprávnené pripomienky boli do neho zapracované a predkladá sa bez rozporov. 
Návrh na udelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.